La Llei 8/1988, de 7 d'abril, de l'esport, preveu com a un dels principis rectors de la política esportiva de la Generalitat el de promoure i planificar l'esport d'alt nivell en col·laboració amb les federacions esportives i altres autoritats competents en la matèria.
El Pla de tecnificació esportiva de Catalunya és un programa esportiu de la Secretaria General de l'Esport, executat i desenvolupat habitualment per les federacions esportives catalanes, amb el suport de la Unió de Federacions Esportives Catalanes.
La finalitat del Pla és crear una estructura que permeti seleccionar joves esportistes i dotar-los dels mitjans necessaris per a la seva preparació, als efectes de projectar-los cap a l'esport d'alt nivell, preferentment d'aquelles modalitats o disciplines que tenen la consideració d'esports olímpics o amb projecció internacional notòria.
Amb la finalitat d'establir les bases per a aconseguir els objectius i l'adequat desenvolupament del Pla de tecnificació esportiva de Catalunya (PTEC), a proposta de la Secretaria General de l'Esport, i d'acord amb l'article 35 de la Llei 8/1988, de 7 d'abril, de l'esport,
S'aprova la normativa del Pla de tecnificació esportiva de Catalunya (PTEC), que es publica en annex a aquesta Ordre.
Normativa del Pla de tecnificació esportiva de Catalunya (PTEC)
El PTEC té els objectius següents:
a) Detectar i seleccionar, d'entre la població en edat escolar, esportistes amb qualitats específiques que permetin preveure la seva projecció futura dins l'esport d'elit.
b) Millorar el nivell tècnic i competitiu dels joves esportistes seleccionats per les federacions esportives catalanes.
c) Vetllar perquè els esportistes seleccionats, durant el procés de permanència en el PTEC, obtinguin una formació integral.
d) Promoure que el màxim nombre d'esportistes incorporats al PTEC puguin acollir-se als programes d'alt rendiment esportiu existents arreu de Catalunya.
2.1 El PTEC va adreçat a tots els joves esportistes que estiguin en possessió d'una llicència federativa i superin els criteris de selecció que cada federació participant estableixi en la seva normativa de tecnificació específica, aprovada pel Consell tècnic.
2.2 Els esportistes seleccionats gaudeixen dels beneficis del Pla, mitjançant els serveis de suport i seguiment, en funció de la seva evolució i de l'assoliment dels nivells esportius establerts.
Aquests serveis poden consistir en: l'atorgament de beques de manutenció en residències esportives amb seguiment i suport acadèmic permanent i amb facilitats d'adequació dels estudis a l'entrenament; facilitar a la federació corresponent la disponibilitat de tècnics per desenvolupar els entrenaments; assistir a les competicions programades; disposar dels materials i utillatges adients per desenvolupar els entrenaments; suport tècnic específic, mèdic i psicològic com a garantia d'una correcta evolució física, tècnica i de salut.
2.3 Abans de l'inici de cada temporada esportiva, les federacions vinculades amb el PTEC presentaran a la Secretaria General de l'Esport, d'acord amb el període establert en la normativa de tecnificació específica, la proposta dels esportistes que han de renovar la permanència en el PTEC i dels nous seleccionats, amb indicació dels centres de tecnificació als quals estaran adscrits.
A aquest llistat també s'adjuntarà una llista dels esportistes que han estat baixa i dels motius d'aquesta.
Una vegada aprovada la proposta per part del Consell tècnic, la relació d'esportistes i dels centres de tecnificació serà publicada en el DOGC mitjançant resolució del secretari general de l'Esport.
La permanència en el PTEC dels esportistes seleccionats restarà condicionada a la consecució dels objectius proposats anualment pel coordinador tècnic federatiu al començament de la temporada esportiva i aprovats pel Consell tècnic.
En el cas que el Consell tècnic determini, a la vista de l'informe de la Comissió d'anàlisi de resultats, que l'esportista no ha aconseguit els objectius previstos durant dues temporades consecutives, serà baixa en el PTEC.
2.4 Els esportistes seleccionats romanen en la dinàmica del centre de tecnificació al qual estiguin adscrits i no perden la vinculació amb el seu club d'origen, llevat que ho sol·licitin per escrit a la federació catalana esportiva corresponent l'esportista (pares o responsables) i les dues entitats afectades.
2.5 La federació esportiva corresponent ha d'acordar amb els pares o responsables dels esportistes seleccionats l'acceptació de les condicions de la present normativa i de les altres que se'n derivin.
2.6 Entre els deures dels esportistes integrats en el PTEC hi haurà l'assistència als entrenaments, concentracions i competicions programades per la selecció catalana quan en formin part.
L'incompliment no justificat d'aquest deure pot comportar l'exclusió de l'esportista del PTEC.
3.1 Per aconseguir els objectius del PTEC i el seu correcte desenvolupament, la Secretaria General de l'Esport signarà convenis de col·laboració amb les federacions esportives catalanes que executin el Pla en la modalitat o disciplina esportiva que els correspongui o, excepcionalment, amb altres entitats quan l'Administració esportiva ho consideri oportú.
En aquests convenis s'inclourà la normativa de tecnificació específica, on es determinaran les particularitats del desenvolupament del Pla, respecte de la modalitat o disciplina que executin.
La normativa de tecnificació específica ha d'incloure: l'estructuració del Pla i la seva dinàmica de funcionament, els criteris i processos de selecció d'esportistes segons paràmetres objectius i avaluables (protocols i barems), els criteris de permanència d'esportistes en el Pla així com les edats d'incidència i la titulació requerida als tècnics.
A més pot incloure qualsevol concepte que es consideri d'interès regular d'acord amb la modalitat o disciplina a tecnificar.
3.2 La Secretaria General de l'Esport també podrà signar convenis de col·laboració amb altres entitats i organismes, amb l'objecte de garantir el suport tècnic del PTEC.
—4 Estructura de desenvolupament del PTEC
4.1 El PTEC s'estructura al voltant d'un nucli bàsic, que és el centre de tecnificació, i una àrea complementària d'influència anomenada zona de tecnificació, o d'una de les dues estructures, segons la modalitat o disciplina a tecnificar.
4.2 El centre de tecnificació és una unitat operativa, sense personalitat jurídica, vinculada a la federació esportiva catalana de la disciplina o modalitat que s'hi desenvolupi.
El centre és integrat per un conjunt d'elements, que conflueixen en un espai físic o en punts itinerants, on els esportistes seleccionats, amb els tècnics vinculats a la respectiva federació i els mitjans necessaris fan els entrenaments d'acord amb els objectius planificats per cada federació i aprovats pel Consell tècnic.
El centre pot estar ubicat en una instal·lació pública o privada.
4.3 La zona de tecnificació és l'àrea geogràfica d'influència, on es pot realitzar la detecció i el seguiment dels esportistes, així com els entrenaments puntuals que es determinin.
5.1 Els centres de tecnificació són reconeguts per resolució del secretari general de l'Esport.
5.2 Les federacions esportives catalanes han de presentar les sol·licituds de reconeixement com a centres de tecnificació dels centres nous que designin per desenvolupar les modalitats o disciplines esportives que s'integrin al PTEC.
Les sol·licituds s'han d'adreçar al secretari general de l'Esport, s'han de presentar entre l'1 el 30 de setembre de cada any i han de contenir:
a) La relació dels esportistes proposats per tecnificar, amb els objectius individualitzats quantificables d'acord els mínims d'accés al Pla establerts en la normativa de tecnificació específica i el certificat mèdic que garanteixi l'aptitud per a aquest tipus de pràctica.
b) La modalitat o disciplina a desenvolupar en el centre de tecnificació.
c) La proposta de les instal·lacions o l'espai o espais físics on s'ubicarà el centre, així com la seva titularitat.
En el supòsit que els titulars de les instal·lacions proposades siguin clubs o associacions esportives, aquests han d'estar degudament inscrits a la Secretaria General de l'Esport i, d'acord amb els seus estatuts, practicar modalitats o disciplines esportives olímpiques, o de projecció internacional notòria.
d) Els tècnics que intervindran en el desenvolupament de la modalitat o disciplina a tecnificar.
5.3 Per obtenir el reconeixement com a centre de tecnificació, els centres proposats han de complir el requisits mínims següents, que s'hauran d'acreditar documentalment:
a) Oferir una disponibilitat d'espais i horària adequada a les necessitats del programa esportiu, que sigui compatible amb la utilització pròpia dels usuaris de les instal·lacions on es realitzaran els entrenaments dels esportistes seleccionats.
b) Disposar d'un centre de medicina de l'esport ubicat geogràficament proper al centre o, en el seu defecte, acreditar l'existència d'un acord de col·laboració amb un centre de medicina que reuneixi les condicions establertes a la Resolució de 28 de setembre de 1994, per la qual es fixen els criteris, les directrius i les prioritats en l'atorgament de les acreditacions dels centres de medicina de l'esport de segon i tercer nivell, per portar a terme el seguiment mèdic establert en la tecnificació d'esportistes.
c) Tenir subscrita una pòlissa d'assegurança mèdica en favor dels esportistes per tal de cobrir el risc derivat de la pràctica esportiva.
Els centres que disposin de residència d'esportistes; a més dels requisits mínims anteriors, han d'acreditar l'existència d'un acord de col·laboració amb un centre d'estudis per establir un programa educatiu especial per als esportistes inclosos en el PTEC, a fi de compatibilitzar la tasca esportiva amb l'educativa.
5.4 Per mantenir la condició de centre de tecnificació, els centres reconeguts han de complir de manera permanent les obligacions derivades de la present normativa, de la normativa de tecnificació específica i de la legislació vigent així com admetre la supervisió per part dels tècnics de supervisió i seguiment del PTEC.
5.5 Cada dos anys, l'Administració esportiva revisarà la relació de centres de tecnificació, sens perjudici que durant aquest termini perdin la seva condició per resolució del secretari general de l'Esport, d'ofici, per incompliment greu de les condicions i obligacions aplicables o a petició de la federació esportiva corresponent.
6.1 Integren l'equip tècnic del PTEC:
a) Els tècnics esportius dels centres de tecnificació esportiva.
b) Els coordinadors tècnics federatius.
c) Els tècnics de suport i seguiment.
6.2 Cada centre de tecnificació ha de disposar d'un nombre determinat de tècnics esportius, contractats per la respectiva federació esportiva.
El nombre de tècnics i la titulació requerida han d'estar previstos en la normativa de tecnificació específica de cada disciplina esportiva.
Són funcions bàsiques dels tècnics esportius:
a) Planificar i fer els entrenaments dels esportistes seleccionats adscrits al centre pel qual han estat contractats.
b) Practicar les proves de detecció i selecció de nous esportistes.
c) Fer l'informe anual de tots els esportistes que té assignats en el termini establert a la normativa tècnica específica, adreçat al coordinador.
d) Aquelles altres que li siguin assignades pel coordinador tècnic federatiu.
6.3 Cada federació esportiva nomenarà un coordinador tècnic federatiu per cadascuna de les disciplines esportives integrades en el PTEC.
Són funcions bàsiques dels coordinadors tècnics federatius les següents:
a) Proposar al Consell tècnic els objectius previstos de forma individualitzada o col·lectiva dels esportistes integrats al PTEC.
b) Proposar al Consell tècnic la planificació dels serveis de seguiment i el control necessaris pels esportistes així com el calendari de les principals competicions a assistir.
c) Presentar al Consell tècnic un informe quan finalitzi cada temporada esportiva, en la data establerta en la normativa de tecnificació específica, on es reculli la valoració global que li mereix el desenvolupament i l'evolució del Pla, pel que fa a l'assoliment dels objectius dels esportistes, a la continuïtat dels tècnics, a l'estructuració pròpia del Pla, als processos de captació de nous esportistes, a les seleccions d'esportistes de categories prèvies a les absolutes i pel que fa al finançament del PTEC.
d) Tramesa dels resultats esportius aconseguits pels esportistes del Pla d'acord amb el calendari establert en el termini d'una setmana desprès de la finalització de la competició.
6.4 Els tècnics de suport i seguiment són llicenciats en educació física que realitzen, coordinats des del Centre d'Alt Rendiment Esportiu, les funcions tècniques de suport i seguiment del PTEC que corresponen a l'Administració esportiva.
Als tècnics de suport i seguiment se'ls assigna una àrea geogràfica determinada i/o unes disciplines o modalitats esportives concretes, en l'àmbit de les quals els corresponen les funcions següents:
a) Donar suport als centres de tecnificació de l'àrea que els ha estat assignada.
b) Fer un seguiment acurat de les disciplines i centres de la demarcació assignades de manera concertada amb el coordinador tècnic federatiu.
c) Facilitar informació dels serveis disponibles per als esportistes seleccionats i de les vies per sol·licitar-los.
d) Cooperar en les campanyes de difusió del PTEC i de captació de nous esportistes en municipis i comarques de manera concertada amb els coordinadors tècnics federatius.
e) Proposar al Consell tècnic la realització del programa de seguiment de l'esport en edat escolar dins l'àrea geogràfica assignada.
f) Vetllar perquè les instal·lacions utilitzades per al desenvolupament del PTEC siguin les adequades.
g) Elaborar un informe tècnic trimestral de caràcter global de cadascuna de les disciplines o modalitats assignades en l'àmbit territorial corresponent, adreçat al seu coordinador, en el qual ha reflectir l'estat actual del nivell assolit envers l'anterior temporada pel que fa a l'evolució general del Pla, a la comparació amb d'altres comunitats autònomes, i al passi d'esportistes a les seleccions esportives absolutes.
h) Informar i assessorar el Consell tècnic quan aquest ho sol·liciti.
i) Assessorar en el desenvolupament de programes de condició física per als esportistes seleccionats, a sol·licitud de les federacions esportives catalanes.
—7 Òrgans de seguiment i avaluació
7.1 El seguiment i avaluació del PTEC correspon a:
b) Les comissions d'Anàlisi de Resultats
c) Els tècnics de suport i seguiment previstos al punt 8 d'aquesta normativa.
Cada Consell tècnic és integrat pel coordinador tècnic federatiu de la corresponent disciplina esportiva, per un representants del Centre d'Alt Rendiment Esportiu i per dos representants del Servei d'Activitats Esportives de la Direcció General de l'Esport, un dels quals, el cap del Servei, en serà el president.
Corresponen als consells tècnics les funcions següents:
a) Aprovar la normativa de tecnificació específica de cada disciplina o modalitat, així com les seves actualitzacions.
b) Aprovar la relació d'esportistes seleccionats amb els objectius corresponents, el calendari de les principals competicions a assistir, les campanyes de difusió del Pla i de captació de nous esportistes i la planificació dels serveis de suport necessaris per als esportistes.
c) Valorar la necessitat de recursos i mitjans per fer front al desenvolupament del PTEC en cada disciplina.
d) Vetllar pel compliment dels objectius previstos en el PTEC.
e) Elevar al secretari general de l'Esport l'informe anual per disciplina o modalitat esportiva en finalitzar la temporada cadascuna d'elles.
f) Autoritzar la realització d'estudis i recerques científiques que pretenguin portar-se a terme amb els esportistes integrants del PTEC.
Els estudis i recerques s'han de fer de manera que quedi preservat el normal desenvolupament dels programes d'entrenament establerts.
7.3 Les comissions d'Anàlisi de Resultats es constituiran per a cada disciplina a tecnificar i seran integrades per: dos representants del Servei d'Activitats Esportives de la Direcció General de l'Esport, un representant del Centre d'Alt Rendiment Esportiu, un representant de la Unió de Federacions Esportives Catalanes i un representant de la federació catalana corresponent.
Les Comissions tenen com a funció bàsica la de portar a terme la valoració dels resultats obtinguts en cada disciplina o modalitat d'acord amb els respectius objectius establerts individuals i col·lectius.
Per fer aquesta valoració, la comissió ha d'haver rebut l'informe del coordinador tècnic federatiu a què fa referència la lletra c) del punt 6.3 de la present normativa i els resultats esportius a què fa referència la lletra d) del mateix punt.
Les comissions es reuneixen, com a mínim, una vegada l'any en finalitzar la temporada esportiva de cada modalitat o disciplina esportiva i emet un informe adreçat al Consell tècnic corresponent.
—8 Suport mèdic, psicològic i de la condició física
Per tal de complementar i donar suport a les activitats desplegades en els respectius plans de tecnificació, es posarà a disposició dels esportistes seleccionats la utilització de serveis mèdics, psicològics i de millora de la condició física, segons estableixi la Secretaria General de l'Esport.
Els esportistes seleccionats han de sotmetre's, com a mínim, a un control mèdic per temporada esportiva en el centre de medicina que els pertoqui.
Els esportistes que s'incorporen per primera vegada al Pla han de sotmetre's, prèviament a l'inici de l'activitat esportiva, a un examen de salut que garanteixi la seva aptitud per al nivell esportiu a tecnificar.